Durdo bizkarrurdin

Durdo bizkarrurdina (Acantholabrus palloni) Labridoen familiako arrain osteiktioa da. Generoan monotipikoa da. Mediterraneoan eta Atlantiko ekialdean bizi da. 

 Taxonomia 
Antoine Rissok deskribatu zuen 1810ean Ichthyologie de Nice liburuan. Lutjanus palloni izena eman zion hark. 

 Deskribapena 
Gorputz luzea eta zilindrikoa du, ezkata handi zikloideoz estalita dagoena. Arrak 25 cm inguruko luzera hartzen du. Arre koloreko arraina da, baina bizkarraldean kolore urdin-gorrindola du eta sabelaldea zurixka. Bizkarraldean baditu hainbat orbain argiago eta buztanek hegatsean gainaldean puntu borobil beltz edo iluna izaten du. Lerro ilun batek zeharkatzen du durdoaren gorputza.

Burua puntan amaitzen da. Aho txikia du eta hortz zorrotzezko bi ilara ditu, aurreko ilara handiagoa da.

Bizkarraldeko hegatsak 19-21 arantza eta 7-10 erradio bigun ditu eta buztaneko hegatsak 4-6 arantza eta 5-8 erradio bigun. Hegatsak gardenak dira.

 Banaketa 
Ozeano atlantikoaren ipar-ekialdean bizi da, Norvegia eta Ipar itsasotik hasi eta Britainiar uharteetan eta Bizkaiko golkoan barrena Afrikako kostaldean zabaldurik dago, Gabon ingururaino. Azoreetan eta Kanariar uharteetan ere aurkitzen da. Mediterraneoan ere sartzen da eta mendebaldean ugariagoa den arren Merditerraneo guztian aurki daiteke.

Kostaldeko arraina da, 30 eta 250 metro arteko sakoneran bizi da. Algaz estalitako arroka ugari dauden eremuak atsegin ditu. Alga artean babesten da eta lo ere han egiten du. Alga artean bizi diren aleek tono berdexkak agertzen dituzte bizkarraldean.

 Biologia 

 Ugalketa 
Arrautza bidez ugaltzen da. Arrak plater itxurako habia egiten du eta emean han jartzen ditu arrautzak. Arrain gazteak talde handian ibiltzen dira baina helduarora iristean bakartiak izaten dira, edo talde txikiak osatzen dituzte.

 Elikadura 
Itsaso hondoan bizi diren animalia ornogabetaz elikatzen da; zizareak, molusku txikiak eta krustazeo txikiak jaten ditu. Buztanarekin arrokak eta algak kolpatzen ditu animalia txikiak askatzeko.

 Bitxikeria 
Erraz ohitzen da akuarioetan bizitzera, izan ere arrain lasaia baita. Oso jatuna da, sarritan elikatu behar da beraz.

 Erreferentziak 

 Kanpo estekak 

Kategoria:Labridae
Kategoria:Euskal Herriko itsas arrainak